بلام!

بلام! (لعنوان لاصلي! BLAME) سيرية ديال مانڭا ديال التعاويد لعلمي من تاليف و رسيم لمانڭاكا تسوطومو نيهييْ. لمانڭا كانت كاتنشرها شركة كوضانشا ف لمجلة ديال السينين مانثلي افترنون، مابين 1997 و 2003. الشاپيطرات ديالها تجمعو من بعد ف 10 د الطانكوبونات. تدارت منها سيرية ديال انيمي د لويب فيها 6 د لحلقات ف 2003، من انتاج ستوديو ڭروپ TAC، و تزادت حلقة نمرة 7 ف لاصدار ديال الديڤيدي. ستوديو پوليڭون پيكتشرز صاوب فيلم 3D مانسپيري من لمانڭا، لي تّعرض ف مينصة نيتفليكس ف ماي 2017. ملخص د لقصة. لموضع. لقصة ديال "بلام! " كاتطرا ف "لمدينة" لي هيّ ميڭاقلدة "megastructure" علاين تكون شادة لمجموعة الشمسية كاملة. لحجم ديالها مامعروفش، ولايني ف لقصة كيبان بلي تقدر تكون شادة تال لمدار ديال جوپيتر لي الدياميطر ديالو ف جوايه 1، 6 مليار كيلوميطر. ف لقصة، لبطل الرئيسي، كيلي، كيدخل مرة ل واحد لبيت خاوية مڭضّرة بزاف لي لحجم ديالها تقريباً لحجم ديال جوپيتر، شي لي كيوحي بلي لكوكب كان ف داك لموضع، قبل ما لماكينات ياخدو لماطيرييل ديالو كامل باش يبنيو لمدينة. على حساب لمانڭا نويصي "NOiSE" لي كيعاود احدات طراو قبل من "بلام! "، لميڭاقلدة بدات ف اللول غير بحال طبقة فوق كوكب لارض، لي كانو كيبنيوها روبوات كيتسماو "لبنّايا". لبشرية كانت مسيطرة على لبنايا، ب واحد الريزو لي كيتسمى "نيتسفير" "Netsphere" (لكورة د الريزو)، لي غير بنادم لي كان قادر يتكونيكطا معاه، و كيتؤطونتيفاو ب ماركور جيني كيتسمى "الجين ديال الطيرمينال د الريزو" "Net Terminal Gene". اي واحد ماعندوش هاد الجين كيحاول يتكونيكطا، كانو روبوات كيتسماو "safeguards" حاضيين باش يتخلصو منو. ولايني واحد الجماعة ارهابية طلقات ڤيروس رجعي لي حيّد داك الجين من عند جميع لافراد د بنادم لي تصابو بيه، لي مابقاش قادر يتكونيكطا معا النيتسفير و بهادشي فقدو السيطرة على لبنّايا. بلا تعليمات واضحين، لبنّايا بداو كيوسّعو لمدينة بشكل فوضاوي و بلا تخطيط، ف لوقت لي لپروڭرام لقديم ديال الروبوات لحاضيين، لي مابقاش كيتدار ليه تجديد، ولّا كيحاول يقتل اي بنادم سوا بغى يتكونيكطا ل الريزو ولّا لا. ف لوقت فاش كيبداو لاحدات ديال لمانڭا، لمدينة ولّات مكوّنة من طبقات ديال لكورات ديال دايصون وحدة فوق وحدة، عامرين ب شكال معمارية بلا تخطيط و اغلبهم خاويين من لحياة. هاد الطبقات كيشكّلو السقالة ديال لمدينة لي كاتسمى لميڭاقلدة. الجيهة السفلية ديال كلا طبقة كاتضوّي على لي تحت منها بشكل دوري، باش تخلق الدورة ديال النهار و الليل. لميڭاقلدة صحيحة بزاف، و غير تير ديال "كابوس الشعا الجابدي" "Gravitational Beam Emitter" كيقدر يهرّسها ولّا يتقبها. التسافير مابين الطبقات صعيب، بسباب الطبيعة لفوضاوية ديال لبني ديالهم، و بسباب الروبوات لحاضيين لي كيحاولو يقتلو لبشر؛ و كياخد وقت طويل، بسباب لحجم ديالها، وخا كاينين اسانسورات لي كيقدرو يوصلو ل زربات على لمقياس النسبي. اغلبية د لمباني ف كلا طبقة مامسكونينش، ولايني كاينين قبايل ديال بنادم و لموربنادم، بنّايا خارج السيطرة، روبوات حاضيين عدوانيين، و كائنات حية سيليكونية لي كيتصادفهم لواحد مرة مرة. لقصة. كيلي "Killy"، هوّ واحد الراجل وحداني، لي عندو سلاح قوي بزاف معروف ب "كابوس الشعا الجابدي" "Gravitational Beam Emitter"، و كيتسركل ف واحد لعالم طيكنولوجي كبير كيتسمى "لمدينة". كيلي كيقلّب على شي واحد عندو "الجين ديال الطيرمينال د الريزو" "Net Terminal Gene"، لي (على ما كيڭولو) نقارض، و كان كيخلي لانسان قادر باش يتكونيكطا ل الريزو ديال "النيتسفير" و يتحكم ف لماكينات لمعروفين ب "لبنايا". "لمدينة" هيّ واحد لقلدة قد السخط، مكونة من طبقات منفاصلين على بعضياتهم ب سقالة كاتسمى لميڭاقلدة "megastructure"، لي قاسحة و صعيب تتهرس. كيسكنو ف لمدينة، بشكل متفرّق و قليل، ناس من نوع د بنادم ولّا موربنادم، زيادة على روبوات عدوانية و كائنات حية سيليكونية. الجين ديال الطيرمينال د الريزو كيبان بلي هوّ لحل باش بنادم يقدر يحبس لبني لفوضاوي و اللامحدود ديال لمدينة لي كيديروه لبنّايا، و الروبوات لقتّالة لي كتحاول تقضي على لبشرية. ف طريقو، كيتلاقى كيلي معا انجينيورة طولانطية سميتها شيبو. لمهمة ديالهم مدعومة بشكل ماشي مباشر من عند السلطات ديال لمدينة لي كانت فقدات السيطرة عليها و على الروبوات لقتّالة. بجوج، كيلي و شيبو كيتلاقاو واحد لبنت سميتها ساناكان، و لعشيرة ديالها من لمحاربين لي مسميين راسهم "لاليكطرو-صيّادا" "Electro-fishers". كيتبيّن من بعد بلي ساناكان كانت ب التخبية روبو قتّال، و كاتعلن على الشكل لحقيقي ديالها، و كاتهجم على الدوّار ديال لاليكطرو-صيّادا. كيلي و شيبو قدرو يعتقو بزاف منهم و دّاوهم ل موضع جديد فين يقدرو يعيشو، ف ميڭاقلدة على شكل اسطوان لي تابعة ل "شركة الصناعات التقيلة د طوها". تماك كيتلاقاو ب مينساب، واحد الدكا اصطناعي مستاقل، و لڭارديان ديالها سيو، لي هوّ بنادم. لموضع كيتدمّر بعد هجومات ديال ساناكان و كائنات سيليكونية، ولايني قبل مايهربو، مينساب قدرات تعطي ل شيبو شانتيو ديال لحمض النووي ديال سيو، لي فيه الجين لي كانو كيقلّبو عليه. موراها، كيلي و شيبو مشاو ل واحد لمنطقة ف لمدينة محكومة من عند لحياة السيليكونية، و تحالفو معا جوج ديال الروبوات لحاضيين سميتهم ضوموتشيڤسكي و ايكو. لحمض النووي ديال سيو شفراتو الزعيمة ديال لكائنات السيليكونية داڤيني، لي خدّماتو باش تكونيكطا ل الريزو د النيتسفير. ضوموتشيڤسكي ضحى براسو باش يقتل داڤيني، ولايني قبل من داكشي قدرات تطيليشارجي من الريزو الصوفتوير ديال روبو حاضي من النيڤو التاسع قوي بزاف، لي دخل للڭسدة لاليكطرونية ديال شيبو. شيبو لي دابا ساكنها هاد الصوفتوير، دمّرات لمنطقة كاملة. 14 عام من مور هاد لاحدات، لڭسدة ديال كيلي قدرات تعالج راسها من لاضرار لي طراو فيها، و كمّل لمهمة ديالو. كيتلاقى معا واحد لانسان لي لڭسدة ديالو ماتت، ولايني لعقل ديالو مطيليشارجي ف واحد الدوزان بحال يو اس بي، و كايدّيه معاه. كيلقى من بعد شيبو، لي فقدات الداكرة ديالها، و لي كانت عتقاتها ساناكان، لي دابا قلبات لفيستة و ولّات متحالفة معا السلطة د لمدينة ضد الروبوات لحاضيين. ف لمدابزة معا الروبوات، شيبو و ساناكان بجوج كيموتو. لوعي الديجيطالي لي كان هاز معاه كيلي كيبان ف النيتسفير، و كيبقى يعاود لقصة ديال كيلي للاجيال الجاية. كيلي كيوصل للحافة د لمدينة، و تماك كاتجيه قرطاسة ف الراس لي كاتردو ماقادرش يتحرك. واحد لفيضان ديال لما كيهز لڭسدة ديالو، و كيديه تال السطح ديال لمدينة فين كايشوف النجوم كيبريو. ف الصفحة اللخرة ڭاع ديال لمانڭا، كيبان كيلي كيتقاتل ف الدهالز ديال لمدينة، و معاه طفل صغير لابس لبسة د لبومبيا. لانتاجات لفرعية. مانڭا. لمانڭا الّفها و رسمها تسوطومو نيهييْ، و نشراتها شركة كوضانشا ف لمجلة ديال السينين مانثلي افترنون، مابين 1997 و 2003. ف فبراير 2005، شركة د النشر و التوزيع لميريكانية طوكيوپوپ خدات لحقوق ديال النشر ب النڭليزية، و بدات كاتنشر لمانڭا ف لميريكان ف غشت من نفس لعام. من بعد لاصدار ديال لكتيّب اللخر ف 2007، السيرية مابقاتش متوفّرة ف لاسواق و ولّات صعيب باش يلقاها لواحد. ف فبراير 2016، شركة ڤيرتيكال علنات بلي شرات لحقوق د النشر ديالها. بلام اكاديمي. بلام اكاديمي (ブラム学園! ، بورامو ڭاكووين) هيّ سيرية سپين ؤف ديال لپارودي (ضحك)، مبنية على السيرية لاصلية. كانت كاتخرج بشكل مامنتاضمش ف مجلة مانثلي افترنون، و من بعد خرجات على شكل طانكوبون واحد من دار نشر كوضانشا، ف 19 شتنبر 2008. بلام! 2. بلام! 2 (ブラム! 2، بورامو! تسو، ولّا ²! BLAME) هوّ وانشوط (مانڭا فيه شاپيطر واحد) لي خرج ف 21 مارس 2008، و كيعاود احدات طراو ف لموستقبال مورا السيرية لاصلية ب مدة طويلة. لبطلة ديال لقصة هيّ نسخة ديال پسيل، واحد لكائنة سيليكونية لي كان عتقها كيلي. هاد اللخر بعدما نجح ف لمهمة ديالو، لبشرية عاود سيطرات على لمدينة، و بدات كاتدير لابادة للكائنات السيليكونية. پسيل لي كانت لوحيدة من قومها لي نجات، قدرات باش توصل ل لحافة د لمدينة و من تماك سافرات ل كوكب خور باش تعاود تبني لحضارة ديال لحياة السيليكونية، ب نسخة ديال الجينات ديال عشيرتها لي كانت حتافضات بيها. ان اس ا: انجينيور ديال النيتسفير. ان اس ا: انجينيور ديال النيتسفير (ネットスフィアエンジニア، نيطو سوفيا انجينيا) هيّ كمالة ديال "بلام! "، لي كيطراو لاحدات ديالها مورا بلام! 2. ف هاد لوقت، كيكونو الروبوات لقتّالا ولاو قلال بزاف ف لمدينة. بلام! لهربة ديال لاليكطرو صيادا. بلام! لهربة ديال لاليكطرو صيادا (BLAME! 電基漁師危険階層脱出作戦) هيّ سيرية ديال لمانڭا مبازية على لفيلم ديال بلام! لي بان ف نيتفليكس، فيها 7 د الشاپيطرات، لي خرجو مابين 26 ابريل و 26 اكتوبر 2017، و تجمعو ف كتيّب واحد لي تّنشر ف 9 فبراير 2018. بلام! : مدينة الطيرمينال لقديمة. ف نونبر 2014، خرج كليپ قصير و خاص ديال "بلام! "، ف لبدية ديال لحلقة التامنة ديال لموسم التاني ديال لفرسان ديال سيضونيا. لكليپ تاوّل ف السياق د لقصة بعتيبارو شي پروڭرام لي الناس ديال سيضونيا كيتفرجو فيه ف التلفازة. لفيلم. كانو بلانات ديال فيلم طويل على "بلام! " ديجا تّعلن عليهم من 2007. ولايني الستوديو لي كان معوّل يصايبو دار فاييط ف 2011. ف نونبر 2015، تّعلن على بلان جديد ديال فيلم انيمي. لمدير ديالو كان هيرويوكي صيشيتا، و السيناريو ديال تسوطومو نيهييْ و سادايوكي موراي. لانيميشن ديال ستوديو پوليڭون پيكتشرز و الديزاين ديال الشخصيات دارو يوكي موريياما. لفيلم بان ف لعالم كامل على منصة نيتفليكس ف 20 ماي 2017. ف 5 اكتوبر 2017، شركة ڤيز ميديا ڭالت بلي خدات لحقوق ديال لفيلم، و خرّجاتو ف الديڤيدي و لبلو ريي ف 27 مارس 2018. لاستقبال. الناقد جاريد پاين ڭال بلي "بلام! " كيخلي لقاري يطرح بزاف د لاسئلة من اللول، بلا مايعطي دليل بلي لقصة عندها شي هدف ولّا توجه باين، و زاد بلي هاد لمانڭا ماغاديش تكون عندو شعبية، ولايني غادي يكون خط واضح مابين الناس لي كيحماقو على الستيل ديال نيهييْ، و الناس لي ماكيحملوهش. ف 2006، طوكيوپوپ ترشحات ل جايزة هارڤي على "احسن ناشر ميريكاني ديال ماطيرييل براني".